Poolas Krakowis toimunud loos tõi Eesti koondise vastaseks Iirimaa, esimene mäng toimub koduväljakul.

Krakowis, kus igapäevast klubijalgpalli mängib Sergei Pareiko, võttis loosimist läbi viinud Poola jalgpallilegend Zbigniew Boniek pallikausist Eesti välja teisena ning järgmisena 2012. aasta EM-valikturniiri play-off'i vastaseks Iirimaa.

"Kuigi enne loosi ütlesin ise, et teatud loogika alusel tahaks Iirimaad ja teatud loogika alusel jällegi Horvaatiat," kommenteeris loosi Aivar Pohlak, "siis nüüd rõhuksin Tarmo Rüütli filosoofiale, et vahet pole, kellega me mängime - ei saa kunagi mõelda, et Iirimaa oleks parem vastane, kui mõni teine... kuigi me tahtsime Iirimaad."

Tarmo Rüütli arvamus loosist: "Mul ei olnud eelistust, aga tagantjärgi pean ühinema nendega, kes Iirimaad tahtsid. Mina oleks nii või naa kõigiga rahul olnud. Fakt, et teine mäng on võõrsil, mind ei mõjuta. Rohkem mõtlen ilma peale, tahaks mängida jalgpalli normaalsetes oludes. Situatsioon on uus, meeskond on esimest korda play-off'is ja motivatsioon on üks lisafaktor, mistõttu tuleb jälgida, et ei tekiks üleerutust ega pabistamist."

Esimene mäng meie koduväljakul toimub reedel, 11. novembril ning korduskohtumine Iirimaal 15. novembril 21:45 Eesti aja järgi.

Asetatud meeskondade grupist võinuks Eesti koondise vastaseks tulla Iirimaa, Tšehhi, Portugal ja Horvaatia, asetatamata meeskondadena läksid lisaks Eestile loosile vastu Bosnia ja Hertsegoviina, Türgi ning Montenegro.

Ülejäänud kvalifikatsioonipaarid on Türgi-Horvaatia, Tšehhi-Montenegro ning Portugal-Bosnia ja Hertsegoviina.



SEOTUD PILDIGALERII Fotograaf: MäRT VASSILJEV

SEOTUD LOOD